  Наталья Тетерина 18-тӥ куартолэзе Татарстанысь Алабгое Удмуртиысь, Бигерысь, Башкириысь, Киров но Пермь улосвылъёсысь, Марий Элысь 300 пала удмуртъёс люкаськизы. Пумиськон мугзы — Удмуртъёслэн нырысетӥ огъяросси ӧтчамзы дырысен 100 ар тырмонлы сӥзем тодосъя конференция. Сое «Удмурт Кенеш» кичӧлтэмен Татарстанысь удмуртъёслэн автономизы Алабгоысь Казань федерал университетлэн филиалаз радъяз.  Бигерысь удмуртъёс конференцие вуэмъёсты пумитало Фото: Наталья Еркешева © Ужрадэ лыктэмъёсты ӟечкыланы вуизы Удмуртиысь Кун Кенешлэн кивалтӥсез Алексей Прасолов но солэн воштӥсез Надежда Михайлова, элькунысь лулчеберетъя но туризмъя министр Владимир Соловьёв но солэн воштӥсез Пётр Данилов, Удмуртиысь йӧскалык политикая министрлэн воштӥсез Павел Орлов, Кун Кенешысь депутат, «Удмурт Кенешлэн» тӧроез Татьяна Ишматова, Татарстанысь Кун Кенешлэн кивалтӥсезлэн воштӥсез Татьяна Ларионова, Бигерысь удмуртъёслэн автономизылэн но Финн-угор калыкъёслэн огазеяськонзылэн кивалтӥсез Андрей Герасимов но мукетъёсыз. Конференцие пыриськисьёсты ӟечкылам бере, пленарной заседание кутскиз. Отын кылосбур тодосъя кандидат Александр Шкляев «Удмуртъёслэн нырысетӥ ӧтчамзы но удмурт ужъёслэн азинскемзы» ивортонэныз тодматӥз. Истори тодосъя кандидат Валентина Хазиахметова Максим Прокопьев сярысь выль тодэтъёсты шараяз. Кылосбур тодосъя доктор, протодиакон Михаил Атаманов удмурт кылыклэн улоназ Алабголэн интыез сярысь вераз. Нош Россиысь гожъясьёслэн огазеяськонзылэн ёзчиез Николай Кузнецов удмуртъёслэн нырысетӥ ӧтчамзы сярысь истори документъёс пыр ивортӥз. Нуназе бере кенешонъёс куать секциосын азьланьтӥськизы: «Егит тодосчи» — дышетскисьёслэн фольклоръя но шаертодонъя эскерон ужъёсынызы улосвылкуспо вожвылъяськон. Темаез: «Удмуртъёслэсь историзэс но этнографизэс дышетонын туала ужпумъёс»; Егитъёслы визьсынанъя «Шудком» шудон. Темаез: «Удмурт кунлыклы 100 ар тырмон азьын. Туала Россиез кылдытонын удмурт калыклэн интыез»; Дошкольной дышетон но семьяен уж. Темаез: «Анай (удмурт) кылэз нылпи садъёсын дышетон. Азинскон сюресъёс»; Кыл но дышетон. Темаез: «Анай (удмурт) кылэз школаосын дышетон. Азинскон сюресэз утчан»; Лулчеберет но туризм. Темаез: «Этно- но экотуризм — азинскыны луонлыкъёс»; Тӧрлык. Мерлык. Кунмуртъёслэн кичӧлтонъёссы. Темаез: «Мер огазеяськонъёслэн мерлыко институтъёсты азинтонын интызы». Удмуртиысь лулчеберетъя но туризмъя министрлэн воштӥсез Пётр Данилов этно- но экотуризмъя секцилэсь ужзэ радъяз. Кызьы со шуиз ивортодэтъя «Удмуртия» агентстволэн корреспондентэзлы, та ӧръя люкаськем делегатъёслы валан лыктӥз: туннэ нуналлы удмурт гуртъёс элькунэ палэнысь лыктэм куноослы тунсыко луо. Удмурт калыклэн вылтусэз, удмурт калыклэн куно пумитан сямъёсыз, сиён-юон пӧранэз, синпель ужъёс дасян кибашлыослэсь, сое вӧлмытон — со ваньмыз огъя огазеяськон инты шедьтэ туризмын. Соин ик туннэ нуналлы ми таӵе иворъёс лэсьтӥмы секциямы лыктэм эшъёсмылы, возьматыса таӵе брендовой интыосты — Быгы гуртэз, верамы Сеп гуртэз, верамы кибашлыослэн ужъёссы сярысь, верамы фестивальёс сярысь Пётр Данилов, Удмуртиысь лулчеберетъя но туризмъя министрлэн воштӥсезОзьы ик со пусйиз, секцилэн ужамез куспын ӵектонъёс но кылдӥзы. Кылсярысь, Владимир Короленколэн вань ужъёсыныз бичет поттыны но Кизнер ёросысь солэсь нимзэ нуллӥсь музеез вӧлмытгес возьматыны. «Лулчеберет но туризм» секцилэн ужез Фото: Наталья Еркешева © «Удмурт нылкышно кенеш» огазеяськонлэн тӧроез Надежда Степанова семьяен ужанъя секциен кивалтӥз. Солэн кылъёсызъя, кенешон куинь валтӥсь ужпумъёслы люкемын вал. Нырысетӥез: йӧскалык дышетонлы тӧрлыкъёс ласянь саклык висъян. Степановлэн верамезъя, со туннэ тырмымт ӧвӧл. Кыкетӥез ужпум анай-атайёслэн асваланэнызы герӟаськемын. «Анай-атайёс пиналъёсынызы ӟуч кылын верасько. Озьыен, соос уг валало анай кылзылэсь кулэлыксэ но кудбыдӟа ыштон со сётэ пиналъёссылы», — ӝожтӥське Надежда Степанова. Куинетӥез ӝутэм ужпум: ужасьёслэн но методика пособиослэн тырмымтэзы. Секцие пыриськисьёс озьы ик семьяен ужан амалъёсты эскеризы. Соос пӧлын «Удмурт Кенешлэн» «Билингва» ӵектосэз, «Удмурт нылкышно кенешлэн» удмурт анай-атайёсын но пиналъёсын ужанъя «Шудон корка» клубез. Милям вань технологиосмы. Кинлэн мылкыдыз вань, мед вазиськозы шуыса делегатъёсын вераським. Тросэзлэн азьветлӥсьёслэн вань асьсэлэн ӵектосъёссы, кылсярысь, тани Балезиноын Валентина Касимовалэн вань анай-атайёсын ужанъя, удмурт кылэз нылпи садын азинтонъя проектэз. Со ӵектосэз со озьы ик дась юрттыны сётыны Надежда Степанова, «Удмурт нылкышно кенеш» огазеяськонлэн кивалтӥсез«Кыл но дышетон» секцилэсь ужзэ Удмурт кун университетысь Удмурт кылосбуръя, финно-угроведения но журналистикая институтлэн кивалтӥсез Наталья Кондратьева радъяз. Соослэн но ужзы куинь люкетлэсь вал. Нырысь ик Удмуртиысь Дышетон удысысь йӧскалык ужпумъёсты эскеронъя тодос институтысь ӧнерчиос Вера Пантелеева но Людмила Бусыгина удмурт кылъя учебникъёс сярысь ивортӥзы. Асьмелэн лэсьтэмын ваньмыз, книгаосмы федерал перечене мед пырозы шуыса. Со книгаос но электрон пособиос лыдъямын тужгес но умойёсыз Россиын, но соос туннэ нуналэ но перечене пыртэмын ӧвӧл. Соин ик нырысетӥез дэмланмы, вазиськонмы милям — со учебникъёслэн федерал переченязы пыртон радэ воштӥськонъёс пыртон Наталья Кондратьева, Удмурт кун университетысь Удмурт кылосбуръя, финно-угроведения но журналистикая институтлэн кивалтӥсезКыкетӥез ужпум, кудзэ та секциын ӝутӥзы — со удмурт кылэз дышетонэ пӧртэм амалъёсты пыртон. Та люкетын кыл сётэмын вал Бигерысь Кукмор ёросысь школаен кивалтӥсьлы Виталий Семёновлы, Марий Элысь Елена Кондаковалы но Шаркан ёросысь делегатъёслы. Ваньмыз ивортӥсьёс пусйизы, пиналъёслэн удмурт кылэз дышетыны мылкыдзы усемын шуыса. «Но оскем потэ, туала технологиосты, методикаосты уже кутыса, озьы ик сетевой взаимодействиез пыртыса, асьмеос пиналъёсмылы удмурт кылмылы яратон мылкыд пыӵатыны быгатомы», — шуиз Наталья Кондратьева. «Кыл но дышетон» секцилэн ужаз ӝутэм куинетӥез ужпум — йӧскалык кадръёсты дасян. Татын Можгаысь педколледжлэн азинскемез сярысь дышетсконниысь ӧнерчи Татьяна Иванова ивортӥз. Глазкар пединститутын удмурт кылъя но литературая дышетӥсьёсты дасян сярысь Ольга Никифорова вераз. Пусъемын вал, ваньзы соос «Удмурт Кенешен» огкылысь ужало шуыса. «Тӧрлык. Мерлык. Кунмуртъёслэн кичӧлтонъёссы» секцие тужгес но трос делегатъёс люкаськизы. Соин «Удмурт Кенешлэн» тӧроез Татьяна Ишматова но Бигерысь удмуртъёслэн автономиенызы кивалтӥсь Андрей Герасимов кивалтӥзы. Секциын пӧртэм интыосысь вуэм делегатъёс удмурт движениез азинтонъя концепциосын тодматӥзы. Кызьы шуиз Татьяна Ишматова, улосвыл аспӧртэмлыкез но аслэсьтыд интыуждэ лыдэ басьтыса, ас луонлыкъёстэ, кышкытлыкъёсты шонер дунъяны но азьлань мыныны луэ. «Удмурт Кенеш» ассоциациын асьмелы удмурт движениез азинтонъя одӥг, огъя концепциез кутыны кулэ, кудӥз вань удмуртъёсты огазеялоз но быдэс асьме калыклы тупалоз Татьяна Ишматова, «Удмурт Кенеш» огазеяськонлэн тӧроезКызьы возьматӥз Алабгоысь конференци, 100 ар талэсь азьло ортчем съездын ӝутэм ужпумъёс али но лэчыт сыло: удмурт кылэз утён но азинтон, анай кылын газет-журналъёс, книгаос поттон, йӧскалык кадръёсты дасян туннэ но сюлэмгушъяськыто.  Алабгоын тодосъя конференция 6 фото Вань ивортонъёсты но секциослэсь ужзэс лыдэ басьтыса, люкаськем делегатъёс конференцилэн резолюциезлэсь ӵектоссэ кылдытӥзы.  Конференцие пыриськемъёс ӵектӥзы: 1. Конференцилэсь оргкомитетсэ курыны: конференцие пыриськемъёслэсь оргкомитетлы ыстэм вазиськонъёссэс но ӵектонъёссэс эскерыны; конференцилэсь валтӥсь ужпумъёссэ но ӵектонъёссэ кун ёзэсъёсы но улосвыл тӧрлыкъёсы, тодосъя, дышетонъя но творчествоя огазеяськонъёсы вуттыны; конференциысь материалъёсты нимысьтыз бичетын поттыны. 2. Росси Федерациысь Федерал Собранилэн Кун Думаяз куронэн вазиськыны: «Дышетон сярысь» федерал катлэн Росси Федерациысь анай кылъёсты дышетонъя люкетаз воштонъёс пыртон сярысь катӵектосэз эскерыку мерлыклэсь малпанъёссэ лыдэ басьтоно. 3. Россиысь Дышетонъя но тодосъя министерствое вазиськыны: дышетонлэн вань ёзъёсаз анай кылэз дышетыны эрикрадъёсты быдэсъянэз радъясь эсэплыко-эрикрадъем ужкагазэз кылдытыны куронэн; учебникъёслэсь федерал переченьзэс кылдытон радлыке тупатонъёс пыртыны, али со йӧскалык элькунъёсын дышетон книгаосты поттонлэсь аспӧртэмлыкъёссэ лыдэ уг басьты. Учебникъёсты улосвылын эскерыны дэмланы. 4. Улосвыл тӧрлык ёзэсъёсы таӵе луонлыкъёсты эскерон пумысен вазиськыны: удмурт кылэз но удмурт литератураез дышетӥсь ужъюртъёслы юрттон; удмурт фольклоръя, театръя, этнофутуризмъя ёрос, элькун, улосвылкуспо фестивальёсты (соос пӧлын пиналъёслы но егитъёслы) ялан ортчытъян; улонлэсь вань удысъёссэ возьматӥсь но паськыт аудиторилы вуись удмурт кылын ивортодэт вӧлмытӥсь туала ёзэсъёсты азинтон; лулчеберетъя туризмлэсь маршрутной базазэ азинтон: удмурт калыклэн лулчеберетэзлэсь, йылолъёсызлэсь, улон-вылонэзлэсь аспӧртэмлыкъёссэ лыдэ басьтыса, туризмъя трос нуналъем улосвылкуспо маршрутъёс кылдытон понна улосвылъёсын кусыпъёсты тупатон но юнматон; 5. Удмурт калык тросэн улон интыосын ужась удмуртъёслэн йӧскалык лулчеберетъя огазеяськонъёссылы улосвылысь удмуртъёс пӧлын кылэз, лулчеберетэз но сямъёсты утёнъя но азинтонъя кичӧлтонъёсты ӵектон но быдэстон ласянь шаплыгес кариськыны. Тегъёс: Лулчеберет Удмуртия УдмуртКенеш удмуртъёс Мерлык удмурткыл Татарстан Удмуртиысьтуризм  